钦定古今图书集成/明伦汇编/官常典/第311卷 > 方钝
## 钦定古今图书集成/明伦汇编/官常典/第311卷 > 方钝

按《明外史》本传：“钝字仲敏，巴陵人。正德十二年进士。
授华亭知县。嘉靖初，征授御史。钝为人诚朴直谅，而
才足有为。两按河南、山东，并著丰裁。擢大理丞，进少
卿，历两京户部侍郎。三十一年，帝将用韩士英为户
部尚书，为言官劾罢，乃以钝代之。时承俺荅入犯之
后，诸边骤增，饷银至三百馀万，国用日绌，而边臣犹”
请给不已。钝知其干没，恶之，每边臣陈请，多执不与。
已而上言：“天下岁入京库银仅二百万有奇，中外用
度，胥此仰给。比来有因时暂增而遂沿为常例者，如
修边银自十九年后增至八十馀万，客兵银自二十
九年后增至二百馀万是也。有递年增益而遂倍于常额者，如京营马料岁支本色、折色各二十馀万，诸
边年例岁增，募军调军至一百馀万是也。有因循日
久而不可省者，如锦衣卫将士月支米至四万石，光
禄寺厨役月支米至六千石，京营诸军月支米至三
百十万石是也。岁入不增于前，岁出日加于后，可不
为寒心哉！”况今江浙患倭，川、贵采木，山、陕岁荒，势不
得不蠲减，则二百馀“万之额尚忧不足，而京库所储，
尚不足四十万。诸边年例尚少八十万，度支之匮，未
有甚于斯时者。愿陛下博访廷臣，为百年无弊之计。”
报可。寻又上言：“宣、大二镇军饷，岁至二百五十万两，
自足养兵数十万。据前大同巡抚王抒奏，见兵八万
八千馀人，而昨追贼山西，止一万三千人而已。宣府
巡抚”刘廷臣奏：“见兵八万有奇，而每遇出战，合奇游
兵不过三千而已。然则诸镇之兵固多虚籍，且亦有
所养，非所用者。可不严敕镇臣，力加撙节，为国家计
久远哉？”帝深然其言。是时，经费久不足，而帝又用财
无艺，土木、祷祀、赏赉岁出不赀。每以夜半出片纸有
所征取，计臣无敢延俄顷者。由是国计益匮，钝忧惧
不知所出。会大同右卫被围，当大发帑金济饷。钝乃
条上七事，大抵苟且应变计。帝责其不足副急，钝谢
罪。已而尚书吴鹏、给事赵锵、御史李承华等应诏陈
理财策。钝议行其十九事，益纤屑伤大体。帝览之，颇
不悦。以事迫，但罢其二事，馀悉从之。钝掌户部七年，
当公私交罄，多《头会》箕敛之术。然其居官无他过。而
大学士严嵩素憾其不附己，因帝方责钝，乘间言：“天
下财本无穷，稍一会计，数百万可立致。顾司计者不
为国忠谋耳。”帝入其言，手诏改南京用。钝遂乞骸骨
归。钝寡嗜欲，薄世味，尤严取予。故人有馈遗者，辄蹙
额曰：“汝不任职，我不能庇汝，赂我何为？”或曰：“书一帙
耳。”则曰：“我自入仕，惟读《大明律》，何暇读他书。”终不纳。
一日会食户部，叹曰：“边臣增饷不已，实半入要津私
橐，奈何？”左侍郎吴嘉会尝抚蓟州曰：“某当日无是事。”
钝曰：“公为边抚，三迁官，三荫子，若无是事，恐不得今
日。”嘉会大惭。其质直多类此。隆庆、万历两赐存问。卒，
赠太子少保，谥简肃。